Barsler, sygdom og andre politiske forpligtelser, der har gjort at et af Socialdemokratiets folketingsmedlemmer, skulle have en pause fra Christiansborg har givet partikammeraten Per Husted travlt. Han er nemlig førstesuppleant i partiet. Det vil sige, at han træder til som vikar, når der er brug for det. Det har han gjort i alt 11 gange, hvilket giver ham en Danmarksrekord i folketingsvikariater. - Jeg har spurgt på biblioteket på Christiansborg, og de kan ikke finde nogen, der har flere, så den rekord er min. Jeg er faktisk temmelig stolt af det, for der jo 4000, der har stemt på mig, hvilket har givet mig nok stemmer til at være førstesuppleant, så jeg tager det som et skulderklap, siger Per Husted, folketingskandidat, Socialdemokratiet. Per Husted deltog mandag i TV2 Nords debatprogram "Kaffeklubben" før folketingsvalget. Du kan se den hele her. Per Husted startede sin politiske karriere, da han i 2007 stillede op for Socialdemokratiet i Mariagerfjordkredsen. Det var efter dette valg, at Per Husted første gang blev partiets førstesuppleant. Hvilket han nu har været i tre perioder. Selvom det ikke er let at få sin politik igennem, når man kun har et vikariat, så er det lykkedes fortæller folketingskandidaten. - Jeg har fået ændret lovgivning, når jeg har været derinde, selvom det var som suppleant. Blandt andet har jeg ændret lovgivning, der hjælper de små kraftvarmeværker, så jeg føler sagtens, at jeg har kunne handle og hjælpe mennesker, når jeg har siddet i folketinget, siger Per Husted. Per Husted er imellem sine visitter i Folketinget lærer på handelsgymnasiet i Hobro og selvstændig indenfor udlejning af erhvervsejendomme. Han håber dog, at valget den 5. juni vil sende ham ud af rollen som suppleant og direkte i folketinget. - Mit håb er, at Mette Frederiksen får et fantastisk valg i Nordjylland og at det kan hjælpe mig ind som fast medlem, siger Per Husted.

Referat:
Per Husted har som førstesuppleant for Socialdemokratiet været inde og ude af borgen som vikar et hav af gange.